KIRJALLINEN KYSYMYS E-1734/99

esittäjä(t): Enrico Ferri (PPE-DE), Antonio Tajani (PPE-DE), Francesco Fiori (PPE-DE), Renato Brunetta (PPE-DE) ja Stefano Zappalà (PPE-DE) komissiolle

(29. syyskuuta 1999)

Aihe: Italiassa tehty lakialoite yhtäläisistä oikeuksista tiedotusvälineiden käyttöön vaalikampanjan aikana

Italian pääministeri D'Alema ja liikenneministeri Cardinale ovat tehneet lakialoitteen nimeltään Määräykset yhtäläisistä oikeuksista käyttää tiedotusvälineitä vaalikampanjan ja kansanäänestykseen liittyvän kampanjan yhteydessä sekä poliittiseen tiedottamiseen. Se sisältää useita määräyksiä, joilla säädellään poliittista ja vaalitiedotusta ja -mainontaa sekä radiossa ja televisiossa että verkkopalvelujen kautta (art. 1, 3, 4, 10). Onko tämä senaatille 23. elokuuta 1999 jätetty aloite (senaatin asiakirja n:o 4197) komission mielestä yhteisön direktiivin 98/0048/EY(1) mukainen, kun otetaan huomioon palvelujen vapaa liikkuvuus sisämarkkinoilla? Jos näin on, katsooko komissio, että aloitteesta on ilmoitettu ja muutenkin on toimittu yhteisön sääntöjen mukaisesti?

Edellä mainitun direktiivin perusteella jokaisen EU:n jäsenvaltion on ilmoitettava komissiolle kaikista kansallisista laki- tai asetusehdotuksista, jotka koskevat tietoyhteiskunnan palveluja, ts. verkkopalveluja. Koska tässä tapauksessa on kyse maksua vastaan suoritettavista palveluista, mainitussa kansallisessa laissa tarkoitetut mainontatoimet kuuluvat Rooman sopimuksen ja siten myös direktiivin 98/0048/EY piiriin.

(1) EYVL L 217, 5.8.1998, s. 18.

Frederik Bolkesteinin komission puolesta antama vastaus

(11. marraskuuta 1999)

Kuten A. Tajanin kirjalliseen kysymykseen P-1608/99 annetussa vastauksessa jo todettiin(1), arvoisien parlamentin jäsenten mainitsema lakiehdotus sisältää nyt saatavilla olevien tietojen mukaan artikloja, joiden tarkoituksena on nimenomaan säännellä vaaleihin liittyvää poliittista tiedottamista verkkopalveluissa.

Kuten kysymyksessä perustellusti korostettiin, kyseiset säännökset koskevat tietoyhteiskunnan palveluja, joten niistä on ennen niiden kansallisella tasolla tapahtuvaa lopullista hyväksymistä annettava riittävän ajoissa virallinen ilmoitus komissiolle sen mukaisesti, mitä teknisiä standardeja ja määräyksiä koskevien tietojen toimittamisessa noudatettavasta menettelystä annetun direktiivin 98/0034/EY muuttamisesta 20 päivänä heinäkuuta 1998 annetussa Euroopan parlamentin ja neuvoston direktiivissä 98/0048/EY(2) säädetään.

Tässä direktiivissä säädetään erityisesti, että ilmoitus on annettava, kun aloite on valmisteluvaiheessa, jolloin siihen on vielä mahdollisuus tehdä olennaisia muutoksia (1 artiklan 12 kohta). Tämä sen vuoksi, että komission ja muiden jäsenvaltioiden suorittaman säädösehdotuksen tarkastelun yhteydessä on mahdollista tarvittaessa ehkäistä ennakolta verkkopalveluiden vapaaseen liikkuvuuteen kohdistuvien uusien esteiden syntyminen sisämarkkinoille.

Muun muassa sellaisten kansallisten säädösten, joihin parlamentin jäsenet viittaavat, antaminen siten että direktiivissä 98/0034/EY, sellaisena kuin se on muutettuna direktiivillä 98/0048/EY, tarkoitettua ilmoitusvelvollisuutta rikotaan, aiheuttaisi sen, että kyseisiä säädöksiä ei voitaisi soveltaa eikä niitä voitaisi kohdistaa kolmansiin osapuoliin.

Kyseisestä lakiehdotuksesta ei ole ilmoitettu komissiolle edellä mainitun direktiivin mukaisesti.

(1) EYVL C 27 E, 29.1.2000, s. 146.

(2) EYVL L 217, 5.8.1998.